Callari timpui Causaj Shimi tiaj aca.
Cai Causaj Shimi Dioshua tiaj aca.
Cai Causaj Shimi Dios aca.
Callari timpui Dioshua tiaj aca.
Tucui rashcauna pai rashcami aca.
Pai illaj mana imaras rashcachu aca,
Paihuajpi causai tiaca.
Cai causai runaunara punzhayachina aca.
Cai punzhayachina yana tutara punzhayachin,
astaun yana tutaga punzhayachijta mana vinsinara ushacachu.
Shu Dios cachamushca runa,
Juan nishca,
tiaca.
Cai Juan shamuca rimangaj,
cai punzhayachinara ricsichingaj,
pai rimashcamanda tucui runauna quirinauchu.
Juan mana cai punzhayachinachu aca,
astuan cai punshayachinara ricsichingaj shamucami.
Chi sirtu punzhayachina,
tucui runaunara punzhayachij,
cai pachama shamuca.
Paiga cai pachai tiaca.
Cai pacha pai rashcami aca.
Astaun cai pacha mana paita ricsicachu.
Paihuajma shamuca,
randi paihuajcuna mana paita chasquinaucachu.
Astaumbas tucui paita chasquijcunara ushaira cuca Diospa churiuna tucungaj,
maicans paihua shutii quirisha.
Caiguna mana yahuarmanda,
mana runa aichamandas,
mana runa munaimandas iñachishca anaun.
Astaun Diospa munaimandalla iñachishca anaunmi.
Cai Causaj Shimi runa tucuca,
ñucanchihua pariju causaca.
Ali llaquina iyaihuas sirtu rimana shimihuas undashca aca.
Paihua sumajta ricucanchi,
Yaya Diospa sapalla Churi sumaj cuinta.
Juan paimanda rimasha,
caparisha nica:
“Caimi ñuca rimaushca runa,
ñuca huashai shamuj ñucamanda yalimi,
pai ñucamanda ñaupa ashcaraigu.”
Pai ashcara charishcamanda tucui ñucanchi apishcanchi,
maspas paihua mana tucurihuaj ali llaquina iyairas.
Ley camachishca shimi Moisesmanda cushca aca,
randi ali llaquina iyais sirtu shimis Jesucristomanda shamunauca.
Pihuas ima huraspas Diosta mana ricushcachu.
Paihua sapalla Churi,
Yayahua pariju tiaj,
pailla Diosta ricsichicami.